Diari Oficial de la Generalitat Valenciana


Sumari del DOGV 2200, del 04-02-1994 (1994/830448)

DECRET 255/1993, de 30 de desembre, del Govern Valencià, pel qual s'estableixen les condicions i requisits d'homologació de cursos de formació de les policies locals de la Generalitat Valenciana.
---------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1993/12/30/255/dof/vci/html**

### Dades del document

Número de DOGV
:   2200

Data del DOGV
:   04-02-1994

Secció del DOGV
:   DISPOSICIONS GENERALS

Número del document
:   1994/830448


Data del document
:   30-12-1993

Organisme emissor
:   Conselleria d'Administració Pública

Tipus de document
:   Decret

Correcció d'errades

Anàlisi jurídica

DECRET 255/1993, de 30 de desembre, del Govern Valencià, pel qual s'estableixen les condicions i requisits d'homologació de cursos de formació de les policies locals de la Generalitat Valenciana. [94/0751]  
La seguretat ciutadana ha constituït una de les tasques prioritàries de la Generalitat Valenciana des del moment de la seua constitució. Mostra d'açò va ser la creació d'un Servei de Seguretat, adscrit en un primer moment a la Conselleria de Presidència, per concloure amb la seua adscripció a la Conselleria d'Administració Pública. Aquest interès per la seguretat ciutadana té l'expressió més recent en la Llei de la Generalitat Valenciana 2/1990, de 4 d'abril, de Coordinació de les Policies Locals de la Comunitat Valenciana, i la creació de l'Institut Valencià de Seguretat Pública.  
D'altra banda, per a la prestació del servei de seguretat ciutadana es requereix el personal idoni per a dur a terme les missions pròpies d'aquesta funció. Això exigeix tant l'adequada selecció d'aquest personal, el policia, que es conforma com a element humà i principal de la funció que cal realitzar, com també la formació professional permanent d'aquest. El perfeccionament de la carrera professional del policia és la clau necessària per a garantir el servei de seguretat que es presta al ciutadà, encara més si es tenen en compte les importants responsabilitats inherents a l'exercici d'aquesta funció.  
La labor de formació de les policies locals de la Generalitat Valenciana, encomanada fonamentalment a l'Institut Valencià de Seguretat Pública (IVASP), no pot ignorar la realitzada anteriorment pel Servei de Seguretat, del qual és successor. Igualment, no es pot ignorar la labor de formació realitzada per altres instituts públics. Per això, l'article 19.2 de la Llei de Coordinació de les Policies Locals de la Comunitat Valenciana estableix la possibilitat que l'Institut Valencià de Seguretat Pública homologue els cursos de formació i perfeccionament realitzats per les entitats locals; homologació que s'ha de fer extensiva, a la vista dels annexos de l'Ordre de 9 de setembre de 1991 i les ordres de 16 de gener de 1992, del conseller d'Administració Pública, per les quals es despleguen el Decret 152/1991, de 29 d'agost, i el Decret 11/1992, de 16 de gener, del Govern Valencià, als cursos realitzats per organismes anàlegs a l'IVASP, tot això d'acord amb els programes, temaris i durada dels cursos.   
Per tant, i partint del que disposen els articles 7 i següents del Decret 162/1993, de 31 d'agost, del Govern Valencià, pel qual s'aprova el Reglament Orgànic i Funcional de la Conselleria d'Administració Pública, a proposta del conseller d'Administració Pública i amb la deliberació prèvia del Govern Valencià, en la reunió de 30 de desembre de 1993,  
DECRETE  
Article primer  
U. Només poden ser homologats per l'Institut Valencià de Seguretat Pública els cursos adreçats al personal a què fa referència l'article 1 de la Llei de la Generalitat Valenciana 2/1990, de 4 d'abril, de Coordinació de les Policies Locals de la Comunitat Valenciana, i que siguen organitzats i realitzats per altres administracions públiques distintes a la Generalitat Valenciana, Ministeri de l'Interior, Institut d'Estudis d'Administració Local i l'Institut Nacional d'Administració Pública i també els cursos realitzats pels instituts homònims de l'IVASP d'altres comunitats autònomes, sempre que hi haja la corresponent reciprocitat.  
Dos. Amb caràcter general, tindran la consideració de cursos organitzats i impartits per l'Institut Valencià de Seguretat Pública, tots els organitzats i impartits pel Servei de Seguretat -Escola de Policies i Bombers de la Generalitat Valenciana-, de la Direcció General d'Interior de la Generalitat Valenciana.  
Article segon  
Els cursos hauran de tenir una adequada publicitat en la convocatòria, de manera que s'assegure al màxim possible el seu coneixement per al col·lectiu a què van adreçats. La publicitat es garantirà, preferentment, mitjançant la publicació de la convocatòria en el Diari Oficial de la Generalitat Valenciana, Butlletí Oficial de l'Estat, butlletí oficial de la corresponent comunitat autònoma o en el butlletí oficial de la província, segons els casos.  
Article tercer  
Per a ser considerats com a tals, cal que els cursos tinguen una durada mínima de vint hores.  
No tindran la consideració de cursos les activitat de distinta naturalesa, com ara seminaris, taules rodones, debats, conferències, jornades, congressos, etc.  
Article quart  
U. L'homologació dels cursos es realitzarà després de la petició a l'entitat que pretenga organitzar-los i impartir-los. En el projecte de convocatòria s'adjuntarà una memòria en què es faran constar, com a mínim, els punts següents.  
a) Lloc de celebració del curs, amb indicació dels locals on es vulguen realitzar.  
b) Programes.  
c) Contingut.  
d) Material didàctic que s'hi ha d'emprar.  
e) Professorat.  
f) Criteris de selecció dels assistents.  
g) Tipus de proves d'avaluació d'aprofitament del curs.  
Dos. Després d'acordar la validació del curs, i posteriorment a la seua celebració, s'han de trametre a l'Institut Valencià de Seguretat Pública les llistes certificades d'assistents, on cal indicar si reuneixen o no el nombre d'hores d'assistència previst i si han superat o no les proves avaluatòries finals, a l'efecte de lliurar el certificat corresponent.  
Tres. L'homologació es farà per a cada curs que es pretenga realitzar i acabarà amb la seua realització.  
Quatre. L'Institut Valencià de Seguretat Pública podrà fer visites d'inspecció i de control a l'inici i a l'acabament del curs i també en qualsevol moment, durant la realització.  
Article cinquè  
U. Els continguts, els programes, els temaris i la durada dels cursos, s'han d'adaptar als establerts en la resolució en què es faça pública la programació de cursos destinats als policies locals de la Comunitat Valenciana que ha de realitzar l'Institut Valencià de Seguretat Pública, i a les prescripcions de la resolució d'homologació.  
Dos. El professorat de les distintes matèries dels cursos ha de pertànyer al professorat oficial o col·laborador de l'Institut Valencià de Seguretat Pública o bé ser personal en actiu al servei de l'administració pública, expert en la matèria. També hi podran actuar com a professors els professionals de reconeguda preparació i competència del sector privat, quan calga, per raó dels continguts tècnics de la matèria que calga impartir i si així s'acredita adequadament. En tots els casos, en la resolució d'homologació es designarà el professorat que impartirà el curs, el qual no podrà ser substituït, llevat de circumstàncies excepcionals.  
   
Article sisè  
L'assistència de l'alumnat als cursos ha de ser controlada, per tal de garantir-ne un mínim d'aprofitament. En tot cas, cal l'assistència del 90% del total d'hores de durada del curs, siguen o no justificades les faltes d'assistència.   
Article setè  
U. L'Institut Valencià de Seguretat Pública expedirà certificats d'aprofitament, quan s'haja assistit durant el nombre mínim d'hores establert en cada curs, d'acord amb el percentatge fixat en l'article anterior i se superen les proves d'avaluació sobre el contingut d'aquests.  
 Dos. El certificat d'assistència serà expedit per l'Institut Valencià de Seguretat Pública, quan s'haja assistit el nombre mínim d'hores establert en cada curs, d'acord amb el percentatge fixat en l'article procedent, i no se superen o no es realitzen les proves de valoració d'aprofitament del curs.  
Article vuitè  
Els cursos que puguen organitzar les distintes corporacions locals, amb els seus mitjans formatius, adreçats al personal a què fa referència l'article 1 d'aquest decret, han de ser comunicats a l'Institut Valencià de Seguretat Pública per a ser inclosos, si cal, en el Pla de Formació de l'esmentat Institut, per tal d'homologar-los.  
DISPOSICIONS FINALS  
Primera  
El conseller d'Administració Pública dictarà les disposicions necessàries per al desplegament i aplicació d'aquest decret.  
Segona  
Aquest decret vigirà el dia de la seua publicació en el Diari Oficial de la Generalitat Valenciana.  
València, 30 de desembre de 1993  
El presidente de la Generalitat Valenciana,  
JOAN LERMA I BLASCO  
El conseller de Aministración Pública,  
LUIS BERENGUER FUSTER


Còpia Permalink ELI